Presidensie ontken nuwe verbeterings by Nkandla | Maroela Media
Presidensie ontken nuwe verbeterings by Nkandla
Die presidensie het Sondag onomwonde mediaberigte verwerp van verdere opknappingswerk op belastingbetalerskoste by sy privaat huis in Nkandla, KwaZulu-Natal.
"Die presidensie neem met kommer kennis van 'n berig in die Sunday Times oor beweerde planne deur die departement van openbare werke om sekere aspekte van die president se Nkandla-huis op te knap," lui 'n verklaring deur die presidensie.
Zuma wil dit graag bevestig en benadruk dat daar geen opknappingswerk gedoen is aan Nkandla nie en dat geen staatsdepartement enige voorstel ingedien het vir opknappingswerk nie.
"Ons wil ook daarop wys dat geen staatsdepartement, insluitend die departement van openbare werke, toegelaat sal word om enige opknappingswerk te doen aan die president se huis in Nkandla nie."
Die Sunday Times het vroeër berig dat die regering gereed maak om nog belastingbetalersgeld te spandeer aan Zuma se omstrede Nkandla-tuiste, wat reeds teen R246 miljoen opgegradeer is.
"Zuma is nie afgeskrik deur die publiek se ontsteltenis of 'n bevinding deur die konstitusionele hof dat hy versuim het om die Grondwet te handhaaf wat betref geld wat op sy privaat woning spandeer is nie, en die departement van openbare werke het vandeesweek bevestig dat nuwe werk binnekort gedoen gaan word," het die koerant berig. "Daar is prosesse aan die gang om die eiendom op te knap – in sommige gevalle beduidend op te knap – om slordige werk te herstel en, weereens, veiligheidsbekommernisse aan te spreek."
Alhoewel die assessering nog nie afgehandel is nie, sal die bykomende opgraderings en herstelwerk miljoene rand kos en van die huise op die eiendom kan selfs oorgebou word.
Barnie Ntlou, hoofdirekteur vir regsdienste by die departement, het glo skriftelik aan die Sunday Times gesê "die proses het sopas begin" om dele van die eiendom te herstel en beamptes het reeds die woning besoek.
In 'n reeks opvolg telefoonoproepe om dit te bevestig, het Ntlou dit benadruk dat die werk definitief sal voortgaan. "Ons is gedwing om dit te doen. Ons kan nie toelaat dat 'n presidensiële woning vervalle is nie," het hy glo gesê.
Fikile Mbalula, die minister van polisie, het in reaksie op 'n SMS of hy ingelig is oor toekomstige opgraderings by die woning, geskryf: "Ja." In reaksie op 'n opvolgvraag oor die aard van die werk het Mbalula die koerant na die presidensie verwys.
Thuli Madonsela, voormalige openbare beskermer, het in haar verslag oor die Nkandla-skandaal bevind dat die opgraderings aan die eiendom, wat met belastingbetalersgeld gedoen is, 'n gastehuis en twee privaat huise, 'n swembad, besoekersentrum, veekraal en hoenderhok, helikopter-landingsplek, geheime tonnels en ondergrondse skuilplekke insluit.
Die konstitusionele hof het in Maart 2016 beslis dat Zuma versuim het om die Grondwet te handhaaf, te verdedig en te respekteer nadat hy Madonsela se aanbevelings geïgnoreer het dat hy van die geld moet terugbetaal wat spandeer is aan opgraderings by sy huis. Die tesourie het bepaal die bedrag wat hy moet terugbetaal, is R7,8 miljoen en die presidensie het gesê Zuma het 'n lening by VBS Mutual Bank aangegaan om dit te doen.
Jacob Zuma Nkandla VBS Mutual Bank
[Foto's] 'Een miljoen by nasionale biddag'
Vavi genomineer vir Saftu-leierskap
As hulle eers ontken, kan jy maar seker wees dit gaan gedoen word.
Soos destyds met die bou van die Nkandla paleis sal Numba 783 na afhandeling van die opgraderings agterna eenvoudig ontken dat hy daarvan geweet het, of toestemming daarvoor gegee het. En gedane sake het geen keer nie, en sal ons Teflon president skotvry daarvan afkom, ten koste van die belastingbegtalers.
Gewoonlik met hom, waar daar 'n rokie is is daar defnitief reeds 'n veldbrand………
Net soos n bosluis, sal suig tot hy dik is en dan afval, geen einde!
Die outjie lieg soos 'n matroos! Wie kon nog ooit glo of hy waarheid praat of jok? Steek ons maar in die skande ….. jou dag sal kom! Gouer as wat jy dink!